***Acţiune de control vizând modul de respectare a cerinţelor minime de securitate şi sănătate în muncă pentru protecţia lucrătorilor împotriva riscurilor legate de expunerea la agenţi chimici periculoşi la locul de muncă*.**

**2024**

**Substanțele chimice** sunt peste tot în viața noastră de zi cu zi și joacă un rol fundamental în majoritatea activităților noastre deoarece ele se regăsesc, în principiu, în toate dispozitivele pe care le folosim pentru a ne asigura bunăstarea, pentru a ne proteja sănătatea și securitatea și pentru a face față noilor provocări prin inovare. În același timp, substanțele chimice cu proprietăți periculoase pot dăuna sănătății umane și mediului. Deși nu toate substanțele chimice periculoase ridică aceleași probleme, anumite substanțe chimice cauzează cancer, afectează sistemele imunitar, respirator, endocrin, reproductiv și cardiovascular, slăbesc reziliența umană și capacitatea de răspuns la vaccinuri și sporesc vulnerabilitatea la boli. Expunerea la aceste substanțe chimice dăunătoare constituie, prin urmare, o amenințare pentru sănătatea umană.

UE a avut în mod incontestabil succes în ceea ce privește crearea unei piețe interne care funcționează eficient pentru substanțele chimice și în reducerea riscurilor, pentru oameni și pentru mediu, pe care le prezintă anumite substanțe chimice periculoase, cum ar fi agenții cancerigeni și metalele grele, precum și în asigurarea unui cadru legislativ previzibil pentru funcționarea întreprinderilor.

Cu toate acestea, pentru a dezvolta și utiliza substanțele chimice sustenabile care facilitează tranziția verde și tranziția digitală și pentru a proteja mediul și sănătatea umană, în special a grupurilor vulnerabile, **trebuie intensificată inovarea în vederea tranziției verzi în industria chimică și în lanțurile sale valorice, iar politica actuală a UE în domeniul substanțelor chimice trebuie îmbunătățită și trebuie să răspundă cu mai mare rapiditate și eficacitate provocărilor pe care le ridică substanțele chimice periculoase.**

Având în vedere importanţa acordată la nivel european protecţiei lucrătorilor împotriva riscurilor legate de expunerea la agenţi chimici periculoşi la locurile de muncă şi necesitatea elaborării rapoartelor naţionale privind punerea în aplicare a directivelor/regulamentelor europene specifice, a fost inclusă în Programul cadru de acţiuni al Inspecţiei Muncii pentru anul 2024 prezenta *Acţiune de control vizând modul de respectare a cerinţelor minime de securitate şi sănătate în muncă pentru protecţia lucrătorilor împotriva riscurilor legate de expunerea la agenţi chimici periculoşi la locul de muncă*.

În scopul punerii în practică a celor menţionate mai sus, această acţiune va urmări cu prioritate unele substanţe care prezintă un pericol deosebit pentru securitatea şi sănătatea lucrătorilor şi care fac obiectul unor reglementări speciale.

**Diizocianații** sunt utilizați la fabricarea poliuretanului atât ca material solid, cât și ca spumă, materiale plastice, acoperiri, lacuri, vopsele în două componente și adezivi. Lucrătorii din companiile care produc aceste materiale sunt expuși, la fel ca și lucrătorii care folosesc adezivi, agenţi de etanșare, vopsele și acoperiri care conțin diizocianați. Aceste produse sunt utilizate pe scară largă în construcții, reparații de vehicule, reparații generale, textile, mobilier și fabricarea de autovehicule, alte transporturi, aparate electrocasnice, mașini și calculatoare. Diizocianații sunt transformați în timpul procesului de producție și nu mai sunt prezenți în produsul final fabricat și, prin urmare, nu există niciun risc pentru utilizatorul produsului. Potrivit estimărilor, în UE aproximativ 4,2 milioane de lucrători sunt expuși la diizocianați și peste 2,4 milioane de companii din UE sunt vizate, marea majoritate fiind microîntreprinderi sau IMM-uri. În prezent, există 19 diizocianaţi înregistraţi individual în conformitate cu REACH, cu unele variații în utilizare, efectele asupra sănătății fiind cauzate de o parte comună a tuturor diizocianaților (grupul NCO).

**Plumbul** și compușii săi anorganici (denumiţi în continuare „plumb”) sunt substanțe toxice pentru reproducere care pot afecta atât fertilitatea, cât și dezvoltarea fătului. Plumbul este utilizat în prezent pentru o mare varietate de aplicații. În plus, lucrătorii pot fi expuși la niveluri semnificative la plumb din cauza aplicațiilor istorice în activități precum renovarea, colectarea deșeurilor, reciclarea și remedierea. Se estimează că aproximativ 50 000 până la 150 000 de lucrători din UE sunt expuși la plumb. Determinarea unui număr precis este dificilă, deoarece lucrătorii din sectoare precum demolarea și gestionarea deșeurilor, precum și cei care folosesc articole din plumb metalic pot fi expuși doar ocazional la plumb, dar uneori la niveluri relativ ridicate. Aproximativ 300 de cazuri de probleme de sănătate apar în fiecare an în UE ca urmare a expunerii profesionale la plumb în perioada anterioară. Această expunere este importantă datorită posibilității de acumulare a plumbului în oase, contribuind astfel la apariţia unei boli cronice legate de prezenţa plumbului în organism.

**Tricloroetilena şi tetracloroetilena**, sunt solvenţi cu utilizări multiple, dar care, la fel ca majoritatea hidrocarburilor alifatice clorurate, afectează sistemul nervos central, dar sunt toxice şi la nivelul rinichilor, ficatului, sistemului reproductiv etc., precum şi potenţial cancerigene, ca urmare se recomandă, acolo unde este posibil, substituirea acestora.

**Cadmiul** este folosit în galvanizare, la obținerea aliajelor (nichel, cupru, aur, argint, bismut și aluminiu) şi în fabricarea de baterii din nichel și cadmiu, baterii reîncărcabile care se găsesc în telefoanele mobile și în echipamentele fără fir.

Conform rubricii 23 din anexa XVII la Regulamentul privind înregistrarea, evaluarea, autorizarea și restricționarea substanțelor chimice („REACH”), sunt interzise mai multe utilizări ale cadmiului, precum utilizarea cadmiului în amestecuri sau în articole fabricate din anumite materiale plastice, în anumite vopsele și în articolele vopsite, în materiale de adaos pentru bijuterii. De asemenea, REACH interzice folosirea cadmiului în articolele metalice folosite în producția alimentară, în agricultură, în echipamentele de răcire și de congelare, în sectorul mașinilor de tipărit și legat cărți, precum și în mașinile și echipamentele pentru numeroase alte aplicații.

Cadmiul fiind o substanță cancerigenă de categoria 1B, conform articolului 28 din anexa XVII la REACH, este interzisă introducerea sa pe piață sau utilizarea sa în substanțe, în constituenți al altor substanțe sau în amestecuri destinate folosirii de către publicul larg.

În temeiul Directivei 2011/65, utilizarea cadmiului în echipamentele electrice și electronice (EEE) este restricționată, cu excepția anumitor derogări temporare pentru aplicațiile specifice listate în anexele III și IV la directivă. Statele membre trebuie să se asigure că EEE introduse pe piață nu conțin cadmiu peste o concentrație maximă în valoare de 0,01 % din greutate.

Inspectoratul Teritorial de Munca Ilfov organizeaza actiunile de control in cadrul acestei campanii, in cursul trimestrului IV al anului.

De asemenea, la nivelul institutiei se va organiza in data de 20.11.2024, ora 11.00 o sesiune de informare / constientizare / indrumare a angajatorilor cu privire la utilizarea agenţilor chimici periculoşi (ACP).

INSPECTORATUL TERITORIAL DE MUNCA ILFOV

SECURITATEA SI SANATATE IN MUNCA